Mikel Laboa

Mikel Laboa Mancisidor (født 15. juni 1934 i Donostia, død 1. desember 2008 i Donostia) var en baskisk musiker og historisk pionér innen baskisk folkemusikk. Han regnes som en av det tyvende århundrets mest betydningsfulle baskiske musikere.

Liv og virke
Mikel Laboa ble født i Donostia i provinsen Gipuzkoa i spansk Baskerland. Hans far hadde vært byrådsmedlem for Det baskiske nasjonalistpartiet i Donostia, men ble tvunget på flukt av Francos tropper i 1937. Hans mor søkte tilflukt med sine syv barn i fiskerlandsbyen Lekeitio inntil familien ble gjenforent i Donostia i 1939. Siden da hadde han sitt virke i Donostia fram til sin død.

Laboa begynte å spille gitar i 1950, samtidig som han studerte medisin. Under hele sin karriere som aktiv musiker arbeidet han samtidig som barnelege.

På 1960-tallet grunnla han sammen med andre baskiske kunstnere den kulturelle gruppen Ez Dok Amairu (norsk: Det finnes ingen 13) som spilte en sentral rolle i revitaliseringen av baskisk kultur, en kultur som hadde vært underlagt streng sensur siden slutten av den spanske borgerkrigen. Gruppen fokuserte på det baskiske språkets gjenopplivelse og sosiale status. Sammen med Benito Lertxundi ble Mikel Laboa en av de viktigste musikerne innenfor det som ble kalt ny baskisk musikk.

Musikalsk karriere
Laboas tidlige karriere kan deles i tre faser: Fra 1962 begynte han arbeidet med å gjenoppdage og popularisere glemte tradisjonelle baskiske folkesanger. Fra 1966 laget han egen musikk, ofte i samarbeid med lokale og internasjonale poeter. I 1968 innledet han en eksperimentell fase preget av lek med kunstige språk og lydhermende ord. Denne sistnevnte musikkformen har fått sitt eget sjangeruttrykk; lekeitoak, oppkalt etter den baske byen Lekeito.

Han første utgvielser var EPer utgitt i fransk Baskerland, men i 1974 kom dobbeltalbumet Bat-hiru (norsk: En-to) ut i Spania.

Laboas mest kjente sang er Txoria txori (norsk: Fuglen er en fugl) fra hans første album. Teksten beskriver hvordan en fugl opphører å være en fugl dersom dens vinger blir klippet, og har blitt tolket som en hyllest til det baskiske språket som var forbudt under Franco-diktaturet i Spania. Txoria txori har blitt covret av en lang rekke musikere, deriblant Joan Baez, John Kelly og Kepa Junkera

I 2006 laget Laboa filmusikken til den kritikerroste dokumentarfilmen Basque Ball, regissert av Julio Mendem. Filmen omhandler den fastlåste politiske konflikten i Baskerland. Mendem ville opprinnelig intervjue Laboa i filmen, men musikeren uttalte: «Jeg har ingenting å si bortsett fra sangene mine».

I løpet av sin karriere ga Laboa ut 15 album, de fleste på den baskiske etiketten Elkar.

Død
Mikel Laboa døde på Hospital Donostia  1. desember 2008 etter en tids sykdom. Han etterlot seg kona Marisol og deres to barn.

Diskografi

Singler
 Azken (1964)
 Ursuako kanta (1966)
 Bertolt Brecht, med tekster av Bertolt Brecht (1969)
 Haika mutil (1969)

Album

Studioalbum
 Bat-hiru, 1-3 (1974)
 Lau-bost, 4-5 (1980)
 Sei, 6 (1985)
 Hamabi, 12 (1989)
 Hamalau, 14 (1994)
 Xoriek, 17 (2005)

Live-album
 Zuzenean, 15 (1997)
 Zuzenean II: Gernika, 16, med konsertkoret Orfeón Donostiarra (2000)

Samlealbum
 Euskal kanta berria, med sanger fra EP-utgivelsene mellom 1964 og 1969 (1972)
 Lekeitioak, 7-11 (1988)
 60ak+2, samling av hans verker fra 1960-tallet (2003)
 Mikel Laboa (1934-2008), inkluderer en dokumentarisk DVD (2010)

Referanser

Eksterne lenker 
 
 
 
 
 Mikel Laboa - nettsted drevet av Universitetet i Baskerland og plate-etiketten Elkar

Baskere
Baskiske musikere